Wat moet ons van die hel weet?
“En as dit bevind is dat iemand nie opgeskryf was in die boek van die lewe nie, is hy in die poel van vuurgewerp” (Openb.20:15).
Baie mense se godsdiens is slegs tot Sondae se kerktoe kom beperk en weet hulle gevolglik min van die geloofslewe. As gelowiges vir hulle sê dat diegene wat nie tot bekering kom en Jesus as Verlosser aanvaar nie, hel toe gaan, glo hulle dit nie. Hulle kom dan met die argument dat hulle soveel goeie Jode, Moslems, Indiërs en wie ook al ken. Hoe kan goeie mense hel toe gaan net omdat hulle nie in Jesus as hul Verlosser glo nie?
Geestelik onverskillige mense verstaan God se liefde nie. Hulle kry nie die hel met ŉ liefdevolle God gerym nie.
Dis egter nie net ongelowiges wat ŉ probleem met die hel het nie, maar ook sekere ontspoorde kerke. ŉ Paar jaar gelede is die bestaan van die hel bv. op ŉ NG Sinode bevraagteken. Jehova Getuies glo ook nie aan ŉ hel nie.
Die meeste hoofstroomkerkleraars preek nie meer oor die hel nie. Mense hou nie daarvan nieomdat dit hulle aan hul sonde en siele-verlorenheid laat dink. Dit het die predikant-korps in twee verdeel – profete en pleasers. Profete sê: “So spreek die Here” en die pleasers: “Wat wil julle graag hoor?”
Paulus het dit voorsien: “...want daar sal ’n tyd wees wanneer hulle die gesonde leer nie sal verdra nie, maar, omdat hulle in hul gehoor gestreel wil wees, vir hulle ’n menigte leraars sal versamel volgens hulle eie begeerlikhede, en die oor sal afkeer van die waarheid en hulle sal wend tot fabels” (2 Tim.4:3,4).
ŉ Leraar wat nalaat om oor God se oordeel en die hel te preek, is ontrou aan sy profetiese roeping. Om die goeie nuus te preek, moet die slegte nuus ook gehoor word. Ongelukkig gebeur dit nie meer vandag nie. Leraars het te verdraagsaam teenoor die leuen en kerke teenoor gruwels geword!
Hoofstroomkerke bestaan vandag uit twee groepe lidmate. Behoudende en vrysinnige mense. En elkeen hoor die boodskap van die hel anders. Die behoudendes besef die erns van sonde, hou aan die waarheid van die Bybel vas; hulle leef sedelik reg en hou rekening met God se komende oordeel.
Daarenteen glo vrysinnige lidmate elke woord wat dwaalleraars preek. En as hulle sê dat daar nie ŉ hel gaan wees nie, des te beter want dan kan hulle met hul sonde en gruwels voortgaan. Die kerk sal hulle wel in die hemel indra! Pasop! Dis ŉ Roomse dwaling wat toenemend vir soetkoek opgeëet word!
Wat moet behoudendes van die hel weet? Eerstens dat dit die eindbestemming van sonde is. Sonde is ‘n slawerny. Dis nie maar net die verbreking van sekere Bybelse reëls nie. Sonde is om iets van groter waarde as God in jou lewe te maak. Sulke dinge word ons gode wat ons soos marionette aan ŉ lyntjie, beheer, verslaaf ons en hel toe lei. Alvorens mense sonde nie as slawerny beskou word nie, verstaan hulle nie die hel nie!
Sonde bring verwydering tussen God en mens:
“...maar julle ongeregtighede het ’n skeidsmuur geword tussen julle en julle God, en julle sondes het sy aangesig vir julle verberg, sodat Hy nie hoor nie” (Jes.59:2).
Wie aan God gehoorsaam is, leef gelukkig:
“U sal my die pad van die lewe bekend maak; versadiging van vreugde is voor u aangesig, lieflikhede in u regterhand, vir ewig” (Ps.16:11).
Alle mense is godsdienstig. As hulle God nie aanbid nie, dien hulle afgode of mense wat voorgee om verlossers te wees. Dink hier aan die horde van kultusleiers in die wêreld. Om iemand anders as Jesus te aanbid, is sonde. En die loon van die sonde is die ewige dood – die hel. Verslawing aan sonde is niemand anders se skuld as jou eie nie. Jy kan niemand anders die skuld gee as jy in die hel beland nie. Jy het daardie bestemming self gekies!
Waarom gee mense nie hul lewe aan Jesus oor nie? Omdat hulle dink dat hulle daardeur hul menslike grootheid en derhalwe gewildheid sal verloor.
“Toe sê die slang vir die vrou: Julle sal gewis nie sterwe nie; maar God weet dat as julle daarvan eet, julle oë sal oopgaan, sodat julle soos God sal wees deur goed en kwaad te ken” (Gen.3:4,5).
Die hel is die grootste monument van mense se grootheidswaan. Luster wat sê God vir die koning van Babel wat homself so groot geag het dat hy selfs met God in die hemel wou wedywer:
“Hoe het jy uit die hemel geval, o môrester, seun van die dageraad! Hoe lê jy teen die aarde neergeslaan, oorweldiger van die nasies! En jy het in jou hart gesê: Ek wil opklim in die hemel, my troon verhef bo die sterre van God en sit op die berg van samekoms in die uithoeke van die Noorde. Ek wil klim bo die hoogtes van die wolke, my gelykstel met die Allerhoogste! Ja, in die doderyk sal jy neergewerp word, in die diepste plekke van die kuil! Die wat jou sien, beskou jou, hulle let op jou en sê: Is dit die man wat die aarde laat sidder het, koninkryke laat beef het” (Jes.14:12-16).
ŉ Leuen wat die leer van die hel ernstig bedreig, is die vrysinnige siening dat elke mens op grond van sy eie geloof die hemel sal beërwe. Gevolglik sal God niemand wat ŉ goeie lewe lei hel toe stuur net omdat hy ‘n ander siening as Christene het nie. Dis ŉ leuen! Wat sê die Bybel? “ ... Ek is die weg en die waarheid en die lewe; niemand kom na die Vader behalwe deur My nie” (Joh.14:6).
Om te glo dat alle goeie mense die hemel sal beërwe, is om ŉ godsdiens sonder Jesus te skep. Dit skreeu ten hemel want die gevolg daarvan is dat God tevergeefs in Jesus aarde toe gekom het en dat Jesus tevergeefs aan ŉ kruis vir sonde gesterf het. Want dan beteken sy opstanding uit die dood en Hemelvaart net mooi niks nie!
Nee, die kruks van die geloofslewe is om deur Jesus as Verlosser te leer:
“En dit is die ewige lewe, dat hulle U ken, die enige waaragtige God, en Jesus Christus wat U gestuur het” (Joh.17:3).
Die Evangelie roep sondaars tot ŉ innige, liefdevolle verhouding wat met Jesus open. Dis al wat ons van die hel gaan red! Luister wat vra die tronkbewaarder van Filippi:
“ ... Menere, wat moet ek doen om gered te word? Toe sê hulle: Glo in die Here Jesus Christus en jy sal gered word...” (Hand.16:30,31).
Desondanks is daar baie mense wat nie glo dat ŉ liefdevolle God mense vir ŉ ewigheid van pyniging heltoe stuur nie. Daarom is dit leraars se plig om in die prediking te verduidelik dat ŉ God wat nie straf nie, nooit liefdevol kan wees nie. ŉ Pa wat sy kind nie tug nie, is nie lief vir hom nie!
Moet jou egter nie bekeer net omdat jy bang is om heltoe te gaan nie. Dís ŉ godsdiens van vrees. Nee, ons bekeer ons omdat ons die vrede van Jesus in ons lewens wil ervaar:
Ons het 2943 gaste aanlyn